DELEGIRANA UREDBA KOMISIJE (EU) 2022/2175

z dne 5. avgusta 2022

o dopolnitvi Uredbe (EU) 2021/1060 Evropskega parlamenta in Sveta v zvezi z opredelitvijo stroškov na enoto in določitvijo zneskov za financiranje, ki ni povezano s stroški, za nekatere operacije za lažje vključevanje mladih na trg dela, v izobraževanje in družbo v okviru pobude ALMA („Aim, Learn, Master, Achieve“)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (1) ter zlasti členov 94(4) in 95(4) Uredbe,

ob upoštevanju naslednjega:

(1) Za poenostavitev uporabe ESS+ in zmanjšanje upravnega bremena za upravičence je primerno opredeliti nekatere stroške na enoto in določiti zneske za financiranje, ki ni povezano s stroški, za povračilo prispevka Unije za programe.

(2) Stroške na enoto za povračilo državam članicam bi bilo treba določiti na podlagi poštene, pravične in preverljive metode izračuna na podlagi preteklih ali statističnih podatkov iz člena 94(2), drugi pododstavek, točke (a) do (d), Uredbe (EU) 2021/1060.

(3) Pri določanju zneskov za financiranje na ravni Unije, ki ni povezano s stroški, bi bilo treba zagotoviti spoštovanje načel dobrega finančnega poslovodenja, zlasti da so uporabljeni viri primerni za izvedene naložbe, in prepoved dvojnega financiranja.

(4) Ob ponovni potrditvi zavez, sprejetih v okviru evropskega stebra socialnih pravic za odpravo neenakosti in ustvarjanje enakih možnosti, je primerno olajšati in ustvariti spodbude za izvajanje operacij, ki zagotavljajo aktivno podporo zaposlovanju in izobraževanju prikrajšanih mladih.

(5) Komisija je v okviru izvajanja okrepljenega jamstva za mlade skupaj s pobudo evropsko leto mladih 2022 in ob upoštevanju Priporočila Komisije (EU) 2021/402 o učinkoviti aktivni podpori zaposlovanju po krizi zaradi COVID-19 (2) začela pobudo ALMA (Aim, Learn, Master in Achieve) (3), katere cilj je spodbujati vključevanje mladih na trg dela, v izobraževanje in družbo.

(6) Primerno je opredeliti stroške na enoto in določiti zneske za financiranje, ki ni povezano s stroški, za programe ali prednostne naloge, ki podpirajo program ALMA. Omogočiti bi bilo treba, da se ti stroški na enoto in zneski za financiranje, ki ni povezano s stroški, uporabijo za operacije, ki podpirajo vključevanje prikrajšanih mladih na trg dela, v izobraževanje in družbo.

(7) Te operacije bi morale vključevati prilagojeno pripravljalno fazo v matični državi članici udeleženca, bivanje v tujini z delovno prakso v podjetju ali instituciji v drugi državi članici in nadaljnjo podporo po vrnitvi.

(8) Med državami članicami obstajajo velike razlike glede ravni stroškov za to vrsto operacij. V skladu z načelom dobrega finančnega poslovodenja bi morali zneski, ki jih določi Komisija, odražati posebnosti vsake države članice.

(9) Poleg tega je za spodbuditev držav članic, da podprejo ukrepe za te prikrajšane mlade v kateri koli drugi državi članici, vključno s tistimi, v katerih so življenjski stroški višji, primerno določiti dodatni znesek, ki se izplača za programe za čas bivanja v drugi državi članici, ob upoštevanju višjih stroškov v nekaterih državah članicah.

(10) Prav tako je primerno uvesti dopolnilni dodatek, da bi države članice spodbudili k zagotavljanju nadomestil udeležencem, kadar je to potrebno za zagotovitev dostojnega življenjskega standarda prikrajšanih mladih v teh državah članicah. To bi se lahko zgodilo, če udeleženec ni oseba, ki prejema dajatve v svoji matični državi članici. Organ upravljanja bi moral oceniti to potrebo in odločiti, ali se takšno nadomestilo dodeli udeležencem.

(11) Poleg tega je upravičeno določiti dodatni znesek, ki bi se uporabil za uspešno udeležbo. Ta znesek bi se izplačal državam članicam kot nadomestilo za njihova dodatna prizadevanja.

(12) Za zagotovitev, da stroški na enoto ostanejo ustrezen približek za dejansko nastale stroške in da zneski za financiranje, ki ni povezano s stroški, ostanejo primerni za naložbe, izvedene v celotnem programskem obdobju, bi bilo treba določiti ustrezno metodo prilagoditve –

SPREJELA NASLEDNJO UREDBO:

Člen 1 Pogoji za povračilo prispevka Unije za operacije ESS+ na podlagi stroškov na enoto in financiranja, ki ni povezano s stroški, vključno z vrstami zajetih operacij in rezultati, ki jih je treba doseči, ali pogoji, ki jih je treba izpolniti, znesek tega povračila in metoda za prilagoditev navedenega zneska so določeni v Prilogi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 5. avgusta 2022 Za Komisijo predsednica Ursula VON DER LEYEN

(1) UL L 231, 30.6.2021, str. 159.

(2) Priporočilo Komisije (EU) 2021/402 z dne 4. marca 2021 o učinkoviti aktivni podpori zaposlovanju (EASE) po krizi zaradi COVID-19 (UL L 80, 8.3.2021, str. 1).

(3) https://ec.europa.eu/social/main.jsp?catId=1549&langId=sl